Sellise koonddokumendi avaldamine, mida on muudetud pärast väikese muudatuse heakskiitmist kooskõlas määruse (EL) Nr 1151/2012 artikli 53 lõike 2 teise lõiguga

(2019/C 359/04)

Euroopa Komisjon on kõnealuse väikese muudatuse heaks kiitnud kooskõlas komisjoni delegeeritud määruse (EL) nr 664/2014 (1) artikli 6 lõike 2 kolmanda lõiguga.

Väikese muudatuse heakskiitmise taotluse leiab Euroopa Komisjoni andmebaasist DOOR.

KOONDDOKUMENT

„SALAMINI ITALIANI ALLA CACCIATORA“

ELi nr: PDO-IT-01301-AM01 – 5.4.2019

KPN (X) KGT ()

1. Nimetus(ed)

„Salamini italiani alla cacciatora“

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.2. Lihatooted (kuumtöödeldud, soolatud, suitsutatud jne)

3.2. Punktis 1 esitatud nimetusele vastava toote kirjeldus

Vabasse ringlusse lubamisel peavad tootel „Salamini italiani alla cacciatora“ olema järgmised organoleptilised, keemilised, füüsikalis-keemilised ja mikrobioloogilised omadused:

Organoleptilised omadused

Välimus: silindriline kuju

Tekstuur: toode on kompaktne, ei paindu

Lõikepinna välimus: viilud on kompaktsed ja homogeensed ning ei sisalda nähtavaid kilekõõluse osi

Värvus: ühtlane rubiinpunane hästi jaotunud rasvaterakestega

Lõhn: õrn ja iseloomulik

Maitse: mahe ja õrn, mitte kunagi happeline

Keemilised ja füüsikalis-keemilised omadused

Valgusisaldus: vähemalt 20 %

Kollageeni ja valkude suhe: kuni 0,15

Vee ja valgu suhe: kuni 2,3

Rasvaine ja valgu suhe: kuni 2,0

pH: vähemalt 5,3

Mikrobioloogilised omadused:

mesofiilne mikroobiline tase: > 1 × 107 kolooniat moodustavat osakest grammi kohta, eelkõige piimhappebakterid (lactobacillus) ja kokid (coccus).

Lõpptoote diameeter on kuni 60 mm, pikkus 200 mm ja kaal kuni 350 g.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

„Salamini italiani alla cacciatora“ valmistatakse searümba vöötlihaste tailihast, searasvast, soolast, purustatud ja/või jahvatatud piprast ning küüslaugust.

Mehaaniliselt eraldatud lihamassi ei tohi sellesse tootesse lisada.

Võib kasutada ka veini, suhkrut ja/või dekstroosi ja/või fruktoosi, käärimise käivituskultuure, naatrium- ja/või kaaliumnitraati koguses kuni 195 osa miljoni kohta, naatrium- ja/või kaaliumnitritit koguses kuni 95 osa miljoni kohta ning askorbiinhapet ja selle naatriumsoola.

3.4. Tootmise erietapid, mis peavad toimuma määratletud geograafilises piirkonnas

„Salamini italiani alla cacciatora“ tootmine hõlmab järgmisi etappe: tooraine ettevalmistamine, hakkimine, segamine, soolde toppimine, kuivatamine ja laagerdamine.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

„Salamini italiani alla cacciatora“ võib turustada lahtiselt, vaakum- või gaasikeskkonnas tervelt, portsjonitena või viiludena. Pakendamine peab toimuma üksnes punktis 4 osutatud tootmispiirkonnas.

3.6. Sellise toote märgistamise erieeskirjad, millele registreeritud nimetus viitab

Kaitstud päritolunimetusega toote „Salamini italiani alla cacciatora“ etiketile tuleb selgelt ja loetavalt märkida päritolunimetus „Salamini italiani alla cacciatora“, mis on selgelt eristatud mis tahes muust kirjast. Sellele peab vahetult järgnema märge „Denominazione di origine protetta“ (kaitstud päritolunimetus). Välisturgudele saadetavate toodete puhul on lubatud kasutada teksti „Denominazione di origine protetta“ tõlget sihtriigi keelde.

Keelatud on lisada märkeid, mis ei ole sõnaselgelt ette nähtud.

Ettevõtja nime, ärinime ja kaubamärki on siiski lubatud kasutada, kuid tingimusel, et need ei ole ülistava iseloomuga ega eksita tarbijat. Sama kehtib vajaduse korral selliste põllumajandusettevõtete kohta, kus on kasvatatud sead, kelle lihast toode on valmistatud, tingimusel et tooraine on täielikult pärit asjaomastest majanditest.

4. Geograafilise piirkonna täpne määratlus

Toodet „Salamini italiani alla cacciatora“ toodetakse traditsioonilises tootmispiirkonnas, mis hõlmab sigade päritolupiirkondadega täpselt kattuvate kogu järgmiste piirkondade territooriumi: Friuli-Venezia Giulia, Veneto, Lombardia, Piemonte, Emilia-Romagna, Umbria, Toscana, Marche, Abruzzo, Lazio ja Molise.

5. Seos geograafilise piirkonnaga

Kaitstud päritolunimetusega toote omadused sõltuvad keskkonnatingimustest ning looduslikest ja inimteguritest. Eelkõige on tooraine omadused iseloomulikud piiritletud geograafilisele makropiirkonnale, mis vastab täpselt tootmispiirkonnale. Kombinatsioon tooraine/toode/määratlus on seotud piirkonna sotsiaalmajandusliku arenguga. Teraviljakasvatuse ja piimatöötlemise tehnoloogia areng lõi eriti sobivad tingimused sellise tootmise jaoks, mis juurdus tootmispiirkondades, kus traditsiooniliselt tegeleti konkreetset tüüpi seakasvatusega. Kesk- ja Põhja-Itaalia seakasvatusettevõtted arenesid aja jooksul ning muutusid möödunud sajandil tänapäevaseks tootmisharuks Emilia-Romagna ja Lombardia maakonnas, kust see sektor levis edasi piirnevatele aladele Kesk- ja Põhja- Itaalias. Eelkõige on kohalikud tõud asendatud eritõugudega (mis on saadud ka kohalike tõugudega ristamisel), millest saadav tooraine (searümbad), vastab toiduainetööstuse vajadustele ning tagab lõpptoote kvaliteedi ja organoleptilised omadused.

„Salamini italiani alla cacciatora“ maine on seotud kohtadega, kus seda toodet traditsiooniliselt toodetakse. Suulises traditsioonis viidatakse, et salamini vorste valmistati juba lombardi invasiooni ajal Põhja-Itaalias, kust tootmine laienes ka piirnevatele aladele Kesk-Itaalias, ning seega hakkas tootmispiirkond järk-järgult kattuma Itaalia raske sea kasvatamise territooriumiga. Toote ajalugu on seotud tüüpilise maaelukultuuri arenguga, mis on ühine kogu Padania makropiirkonnale. Sellest ja mõnest teisest naaberpiirkonnast pärit toorainet töödeldakse vastavalt pikaajalisele traditsioonile, mis on selle päritolunimetusega tootele omane. Ajaloolisi viiteid tootele „Salamini italiani alla cacciatora“ leidub Lombardia toidutraditsioonides, mis on tänaseni säilinud. Toote nimi tuleneb ajast, mil jahimehed võtsid tööle minnes kaasa tüki salaamit (alla cacciatora tähendab „jahimehe moodi“). Hiljuti mainiti kõnealust nimetust Itaalia ning Prantsusmaa, Saksamaa, Hispaania ja Austria vahel sõlmitud kahepoolsetes lepingutes, mille eesmärk on kaitsta päritolunimetusi ja muid geograafilisi tähiseid, mis on reserveeritud Itaaliast pärit toodetele.

Viide spetsifikaadi avaldamisele

(viitemääruse artikli 6 lõike 1 teine lõik)

Tootespetsifikaadi terviktekst on kättesaadav järgmisel veebisaidil: http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse põllumajandus-, toidu- ja metsanduspoliitika ministeeriumi kodulehel (www.politicheagricole.it), klõpsates „Qualità“ [Kvaliteet] (ekraanil ülal paremal), seejärel „Prodotti DOP IGP STG“ [KPN, KGT, GTT tooted] (ekraanil vasakus ääres) ja lõpuks „Disciplinari di Produzione all’esame dell’UE“ [ELi hindamiseks esitatud tootespetsifikaadid].

(1) ELT L 179, 19.6.2014, lk 17.